ຕະຫລາດການເງິນໃນທົ່ວໂລກ ປັ່ນປ່ວນ ຍ້ອນບັນຫາໜີ້ສິນຂອງກຣີສ ແລະອີຕາລີ (ເບິ່ງວີດີໂອ)
ລາຄາຮຸ້ນໃນຕະຫຼາດເອເຊຍ ຕົກລົງຢ່າງຫລວງຫລາຍ ສືບເນື່ອງມາຈາກຄວາມຢ້ານກົວ ກ່ຽວກັບວິກິດການການເງິນ ທີ່ອີຕາລີ.
ລາຄາຮຸ້ນໃນພວກຕະຫລາດໃນເອເຊຍຕົກລົງຢ່າງຫລວງຫລາຍເວລາຕະຫລາດອັດລົງ ໃນວັນພະຫັດມື້ນີ້ ຊຶ່ງເປັນຜົນສືບເນື່ອງມາຈາກຄວາມຢ້ານກົວທີ່ວ່າ ວິກິດການດ້ານ ການເງິນຂອງອີຕາລີທີ່ຊຸດໂຊມລົງນັບມື້ ສາມາດພາໃຫ້ເກີດສະພາບເສດຖະກິດຖອຍ ຫລັງໃນຢູໂຣບໄດ້ນັ້ນ ລາຄາຮຸ້ນຂອງຕະຫລາດ Nikkei ຍີ່ປຸ່ນ ຕົກລົງເກືອບ 3 ເປີເຊັນ ແລະລາຄາຮຸ້ນຕະຫລາດ Hang Seng ຂອງຮອງກົງ ລົດລົງເກືອບ 5 ເປີເຊັນຫລັງຈາກມີຂ່າວວ່າ ອັດຕາກູ້ຢືມເງິນຂອງອີຕາລີຖີບໂຕສູງຂຶ້ນກາຍ 7 ເປີເຊັນໃນວັນພຸດວານນີ້ ຊຶ່ງແມ່ນສູງລື່ນອັດຕາທີ່ໄດ້ຍັງຜົນໃຫ້ກຣີສ ໄອແລນດ໌ແລະປອກຕຸຍກາລ ຕ້ອງໄດ້ຮ້ອງຂໍຄວາມຊ່ອຍເຫລືອໃນການກອບກູ້ໜີ້ສິນຂອງຕົນນັ້ນ ອີຕາລີເປັນປະເທດທີ່ມີເສດຖະກິດໃຫຍ່ອັນດັບສາມຂອງເຂດຢູໂຣແລະການຊ່ອຍເຫລືອເພື່ອປ້ອງກັນບໍ່ໃຫ້ອີຕາລີພາດກໍານົດຊໍາລະໜີ້ສິນຂອງຕົນຈໍານວນ 2600 ຕື້ໂດລານັ້ນ ແມ່ນຈະເປັນພາລະໜັກເກີນກ່ວາທີ່ພວກ 17 ປະເທດທີ່ໃຊ້ເງິນຕາຢູໂຣ ຈະຮັບໄດ້ ໃນຂະນະດຽວກັນໃນວັນພະຫັດມື້ນີ້ ທ່ານນາງ Christine LaGarde ຫົວໜ້າກອງທຶນສາກົນຫລື IMF ຮຽກຮ້ອງໃຫ້ອີຕາລີແລະກຣີສ ສະແດງໃຫ້ເຫັນເຖິງຄວາມກະຈ່າງແຈ້ງທາງດ້ານການເມືອງຫລາຍຂຶ້ນ ເພື່ອໃຫ້ຄວາມໝັ້ນໃຈຄືນໃໝ່ແກ່ພວກຕະຫລາດການເງິນຂອງໂລກນັ້ນ ທີ່ກຣີສ ການໂອ້ລົມສົນທະນາກັນເລື້ອງການແບ່ງປັນອໍານາດກັນກໍາລັງຍ່າງເຂົ້າເປັນມື້ທີສີ່ ຫລັງຈາກຄະນະນໍາພາຂອງກຣີສບໍ່ສາມາດປະກາດໄດ້ໃນວັນພຸດວານນີ້ວ່າ ໃຜຈະເປັນຜູ້ນໍາພາໃນຄະນະລັດຖະບາຮັກສາການຊົ່ວຄາວ ຄະນະລັດຖະບານສາມັກຄິຊາດຂອງກຣີສ ຈະມີພາລະກິດໃນການພະຍາຍາມໃຫ້ໄດ້ຮັບການຄໍ້າປະກັນເງິນກອບກູ້ໜີ້ສິນກ້ອນໃໝ່ຈາກອີຢູແລະຮັບປະກັນວ່າກຣີສຈະໄດ້ຮັບເງິນງວດຕໍ່ໄປ ທີ່ອີຢູໄດ້ອະນຸມັດໃຫ້ໄວ້ກ່ອນນັ້ນ ຊຶ່ງກຣີສຈະຕ້ອງໄດ້ຮັບເງິນກ້ອນນີ້ ພາຍໃນປະມານນຶ່ງສັບປະດາ ຖ້າຢາກຫລີກລ່ຽງໄພຫາຍຍະນະຈາກການຈ່າຍໜີ້ສິນບໍ່ໄດ້ນັ້ນ ສ່ວນທີ່ອີຕາລີນັ້ນ ໃນວັນພຸດວານນີ້ ປະທານາທິບໍດີອີຕາລີ ທ່ານ Giorgio Napolitano ໄດ້ພະຍາຍາມລະງັບຄວາມວິຕົກກັງວົນຂອງພວກນັກລົງທຶນທັງຫລາຍ ໂດຍການສະເໜີແຕ່ງຕັ້ງທ່ານ Mario Monti ອະດີດຫົວໜ້າຄະນະກໍາມາທິການອີຢູ ໃຫ້ເປັນຜູ້ທີ່ຈະຂຶ້ນດໍາລົງຕໍາແໜ່ງ ແທນນາຍົກລັດຖະມົນຕີ Silvio Barlusconi ທີ່ໄດ້ຮັບປາກໃນຕົ້ນສັບປະດານີ້ວ່າຈະລາອອກຈາກຕໍາແໜ່ງນັ້ນ